Hei 20.09.2018

Jeg har et ønske på vegne av alle elever som velger matematikk som programfag på videregående skole og alle de andre elevene i tillegg. Ønsket mitt er å fjerne matematikk 2P, dvs fjerne de 3 obligatoriske timene som pr i dag ligger i vg2.

Grunnen til dette er flere. Starter med den viktigste først.

Timetallet i videregående skole er urettferdig for elever som ønsker å lære mer matematikk. Pr i dag "straffes" disse elevene med å måtte ha 2 timer mer i uken. Siden de bytter ut det obligatoriske 3 timers kurset 2P med et 5-timers kurs i S1/R1 og som alle andre elever må ha 3 andre fag i tillegg, dvs 4 krevende programfag, kontra 3 for de som velger 2P. Dette opplever jeg urettferdig og straffende for dem som ønsker å lære mer realfag.

Riktig nok ligger det et tilbud om Matematikk X eller Geofag X, men dette er ikke et reelt tilbud til elevene. Svært få skoler tilbyr dette. Selv på min skole, med ca 800 elever, klarer vi ikke tilby dette. Elevene fristes av de halve tilleggspoengene de får i programfag, og tar heller et ekstra fag enn å ta ett av X-fagene.​ Dermed presser de seg gjennom 4 programfag, som igjen gir mer overflatelæring enn dybdelæring, for det er det dessverre ikke rom til i hodene deres.

Som realfagslærer opplever jeg ikke dette problematisk for høytpresterende elever, men elevene på middels, de skulle gjerne hatt 2 timer mer i uken til fagene sine.

Jeg stiller meg også spørrende til nivået som ligger i 1P+2P. Læreplanen i 1P er mindre ambisiøst enn ungdomsskolen. I dette faget er det stort sett repetisjon fra 5.trinn og opp til 10.trinn.

Elever på videregående skole bør ha matematikk på vgs, men jeg syns det er for sent i vg2 for dem som ikke ønsker mer matematikk. Disse 3 timene bør flyttes ned på ungdomsskolen. Så jeg håper at fremtidens matematikkelever skal få ha god lærerik og samfunnsrettet matematikkundervisning på vg1, men deretter velge om de ønsker mer matematikk på vg2 og vg3. Og at vi ikke har en struktur som rammer realfagselever spesielt.

Takk for at dere leste hjertesukket mitt. Lykke til med å lage fremtidens skole.

Vennlig hilsen   
Margrethe Solevåg